****

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/21-01/7**

**URBROJ: 2198/31-02-21-2**

**U Gračacu, 15. prosinca 2021. g.**

**ZAPISNIK**

5. sjednice Općinskog vijeća Općine Gračac održane 15. i 21. prosinca 2021. godine.

Sjednica je započeta 15. prosinca 2021. godine u 17,20 sati u općinskoj vijećnici.

Predsjednica Slavica Miličić pozdravlja nazočne, otvara 5. sjednicu te se pristupa utvrđivanju kvoruma:

NAZOČNI VIJEĆNICI: Rajko Obradović, Milorad Stanisavljević, Jovica Ilić, Rade Dubajić, Luka Radusin, Boban Brkić, Tadija Šišić, Dajana Šušnja Jasenko, Ružica Tulumović, Zlatko Burić, Viktor Kupčak, Slavica Miličić, Ankica Rosandić. Nazočno je svih 13 vijećnika, postoji kvorum za održavanje sjednice i donošenje odluka.

OSTALI NAZOČNI: općinski načelnik Robert Juko, zamjenik općinskog načelnika iz reda pripadnika srpske nacionalne manjine Nebojša Rađenović, pročelnica Jedinstvenog upravnog odjela Općine Gračac Bojana Fumić, službenice Svjetlana Valjin, Nikolina Benić i Anka Šulentić, direktor trgovačkih društava Gračac čistoća i Gračac vodovod i odvodnja, Marko Gale.

Vijećnik Rajko Obradović odmah na početku traži stanku od pola sata. Nakon stanke, koja traje do 17, 55, predsjednica otvara aktualni sat. Za riječ se javljaju vijećnici Rade Dubajić i Tadija Šišić.

Rade Dubajić- nije vezano za temu i proračun, ali radi se o stranici „Istina i samo istina“ Tome Delača. U zadnjim objavama je iznošeno nešto oko političkih dogovora općinskih dužnosnika, direktora i slično, ali mi je nejasno i neprihvatljivo tko sebi daje za pravo da podnosi referat sa sastanaka bilo koga od nas nekome tko je iz ove trenutne pozicije u Općini Gračac nitko, da se blati i proziva na jedan neandertalski način, taj netko trebao bi shvatiti ozbiljno svoju poziciju i vijećnika i načelnika i bilo kojeg dužnosnika. Tu se ruše osnovna načela međuljudskih odnosa, kulture, svega. Dajana Šušnja- ne znam šta se time želi postići. Rade Dubajić- to je huškačka stranica koja ništa pozitivno ne donosi. Načelnik- na tragu toga sam kritizirao i predsjednicu Vijeća da širi laži, objavila je na svojoj stranici da Strategiju razvoja turizma radi bivša načelnica i neki bivši vijećnici. Proračun- 3 i pol sata joj objašnjavao jedno te isto; Napredak- zašto sredstva? Nema zaštitne ograde, općina se urušava, možda će se tamo morati seliti, iznos je predviđen okvirno. Očekuje reakciju građana bez da to opiše. Prvo je problem kod nas. Rade Dubajić- u redu za informacije koje su svrsishodne i provjerene. Predsjednica- ja imam pravo svoje reći svoje mišljenje, rekli ste da se Razvojna agencija seli, jesam i za službeni auto. Načelnik- i što sam ja rekao? Predsjednica- niste ništa rekli. Načelnik- ne bih ga vjerovatno za te novce niti uzeo. Predsjednica- Vi ste rekli na leasing, za te novce koji je to auto? Načelnik- pitali ste za intelektualne usluge vezano uz civilnu zaštitu. Predsjednica- ja sam pitala za što je to. Načelnik- Vi ste mi napisali da to nije potrebno, da se izbaci. Predsjednica- Vi se ne smijete ljutiti, imamo pravo pitati. Načelnik- ja ponovim i obrazložim. Dajana Šušnja- kao da smo tu prvi puta, zna se što je proračun, a rebalansom se mijenja što treba. Nigdje ga ne rade po kafićima. Mi smo svi za zajednicu. Ružica Tulumović- znate li, predsjednice, što je proračun? Bila sam ravnateljica i znam, to je živo tijelo kojim treba upravljati. Dajana Šušnja- načelnik je rekao i prvi puta. Predsjednica- zašto bih ja morala tražiti pisanim putem pristup informacijama. Most Kusac, zašto mi niste dostavili projekt? Načelnik- nije još gotov. Predsjednica- ne zna se niti projekt niti kada će biti natječaj, kada niti da li ćete se prijaviti. Nikolina Benić- ukupan iznos 2.835.000,00 kuna, planiran je jedan dio od 567.000,00 koji moramo osigurati. Predsjednica- ali ne zna se hoće li ići. Ružica Tulumović- što ako ne planiramo, ne može se realizirati! Načelnik- nitko nije Nostradamus, imali smo sastanak za zgrade i saznamo da će biti natječaj za ceste i evo, već smo ga dobili. Tadija Šišić- tragom ovog što je Rade rekao, Zagija već dugo znamo, on je pročitana knjiga, problem je upravo da netko koga ljudi smatraju ozbiljnim na društvenim mrežama iznosi takve informacije. Uostalom, i mi smo građani, nismo u kamenom dobu. Vijećnici nisu nikada prije imali toliko transparentnosti kao sada, a ne da se postavljamo kao revizori. Most Kusac- ako Hrvatske vode daju 80%, hajdemo mi ostatak. Rajko Obradović- oko službenog vozila, zašto taj iznos i da li je istina da je na leasing. Načelnik- ponuda za novi motor došla nam je na 74 tisuće kuna, rekao sam da se stavi do 200 tisuća kuna, PDV se u brutu dodaje. Nikolina Benić- da je na leasing ne bi bio tu u proračunu gdje je, nego kod najamnina. Rajko Obradović- zašto baš toliki iznos, s obzirom u kakvom nam je Općina stanju? Načelnik- tko je rekao da će biti i 200, ako smo stavili 500 za košnju, a ne bude kiše, neće se potrošiti. Rajko Obradović- kako objasniti građaninu koji nema puta, vode, da se nabavlja auto za 245 tisuća kuna? Načelnik ima plaću, kako objasniti, Općini ni ne treba auto. Načelnik: ja bih da idem svojim autom dobio više po kilometru. Tadija Šišić- ja sam ljeto ostao bez auta, s autom s puno kilometara sam ostao u kvaru na putu, zna što je to, ne postoji općina i grad ovakvog terena da ne treba službeni auto, to je samo populizam. Ali vraćamo se na početak, daj bože da bude 120. Tko bi od vas išao u Zagreb autom koji ima preko 400 tisuća kilometara? Rajko Obradović- ali prosječni građanin ide takvim. Jovica Ilić- pričate da je populizam, a Đekiću ste prigovarali. Svjetlana Valjin- stajalište javne nabave je da će kod javne nabave javne institucije biti dužne nabavljati auto po EU direktivama na zeleni pogon, najmanje hibridni ili električni auto. Kad budemo radilo javnu nabavu, bit će na pogon kakav zahtjeva EU, moramo se lagano rješavati vozila na fosilna goriva. Prekjučer je Fond za zaštitu okoliša objavio natječaj za komunalna vozila na električni pogon. Rajko Obradović: ima Suzuki swift hibrid povoljan. Aktualni sat završen je u 18,25.

Predsjednica predlaže dnevni red kao u pozivu:

1. Prijedlog Proračuna Općine Gračac za 2022. godinu i Projekcije za 2023. i 2024. godinu
2. Prijedlog Odluke o izvršavanju Proračuna Općine Gračac za 2022. godinu
3. Prijedlog Programa održavanja komunalne infrastrukture na području Općine Gračac za 2022. godinu
4. Prijedlog Programa građenja komunalne infrastrukture na području Općine Gračac za 2022. godinu
5. Prijedlog Programa utroška sredstava šumskog doprinosa za 2022. godinu
6. Prijedlog Plana utroška sredstava od prodaje obiteljske kuće ili stana u državnom vlasništvu na potpomognutom području Općine Gračac u 2022. godini
7. Prijedlog Programa utroška sredstava naknade za zadržavanje nezakonito izgrađene zgrade u prostoru za 2022. godinu
8. Prijedlog Programa utroška sredstava od zakupa, prodaje, prodaje izravnom pogodbom, privremenog korištenja i davanja na korištenje izravnom pogodbom i naknade za promjenu namjene poljoprivrednog zemljišta u vlasništvu Republike Hrvatske za 2022. g.
9. Prijedlog Socijalnog programa Općine Gračac za 2022. godinu
10. Prijedlog Programa javnih potreba u sportu Općine Gračac za 2022. godinu
11. Prijedlog Programa javnih potreba u školstvu, predškolskom odgoju i obrazovanju za 2022. godinu
12. Prijedlog javnih potreba u kulturi i religiji Općine Gračac za 2022. godinu
13. Prijedlog Odluke o raspoređivanju sredstava političkim strankama i nezavisnim vijećnicima Općinskog vijeća u 2022. godini
14. Prijedlog Programa javnih potreba za obavljanje djelatnosti HGSS, Stanice Zadar, za 2022. godinu
15. Prijedlog Plana djelovanja u području prirodnih nepogoda za područje Općine Gračac za 2022. godinu
16. Prijedlog Godišnjeg plana razvoja sustava civilne zaštite Općine Gračac za 2022. godinu s financijskim učincima za razdoblje 2022.-2024.
17. Prijedlog Analize stanja sustava civilne zaštite na području Općine Gračac u 2021.

Prijedloga za izmjene i dopune nema. Vijećnici s 13 ZA, nitko protiv, nitko uzdržan (od ukupno 13 nazočnih vijećnika) jednoglasno usvajaju dnevni red koji usvojen glasi:

**DNEVNI RED:**

1. Prijedlog Proračuna Općine Gračac za 2022. godinu i Projekcije za 2023. i 2024. godinu
2. Prijedlog Odluke o izvršavanju Proračuna Općine Gračac za 2022. godinu
3. Prijedlog Programa održavanja komunalne infrastrukture na području Općine Gračac za 2022. godinu
4. Prijedlog Programa građenja komunalne infrastrukture na području Općine Gračac za 2022. godinu
5. Prijedlog Programa utroška sredstava šumskog doprinosa za 2022. godinu
6. Prijedlog Plana utroška sredstava od prodaje obiteljske kuće ili stana u državnom vlasništvu na potpomognutom području Općine Gračac u 2022. godini
7. Prijedlog Programa utroška sredstava naknade za zadržavanje nezakonito izgrađene zgrade u prostoru za 2022. godinu
8. Prijedlog Programa utroška sredstava od zakupa, prodaje, prodaje izravnom pogodbom, privremenog korištenja i davanja na korištenje izravnom pogodbom i naknade za promjenu namjene poljoprivrednog zemljišta u vlasništvu Republike Hrvatske za 2022. g.
9. Prijedlog Socijalnog programa Općine Gračac za 2022. godinu
10. Prijedlog Programa javnih potreba u sportu Općine Gračac za 2022. godinu
11. Prijedlog Programa javnih potreba u školstvu, predškolskom odgoju i obrazovanju za 2022. godinu
12. Prijedlog javnih potreba u kulturi i religiji Općine Gračac za 2022. godinu
13. Prijedlog Odluke o raspoređivanju sredstava političkim strankama i nezavisnim vijećnicima Općinskog vijeća u 2022. godini
14. Prijedlog Programa javnih potreba za obavljanje djelatnosti HGSS, Stanice Zadar, za 2022. godinu
15. Prijedlog Plana djelovanja u području prirodnih nepogoda za područje Općine Gračac za 2022. godinu
16. Prijedlog Godišnjeg plana razvoja sustava civilne zaštite Općine Gračac za 2022. godinu s financijskim učincima za razdoblje 2022.-2024.
17. Prijedlog Analize stanja sustava civilne zaštite na području Općine Gračac u 2021.

Predsjednica poziva vijećnike da se izjasne o primjedbama na zapisnik s prethodne, 4. sjednice. Primjedbi nema te se zapisnik smatra jednoglasno usvojenim.

Rajko Obradović u ime vijećnika SDSS-a i DSS-a predlaže odgodu, odnosno da se sjednica prekine te da se nastavi u utorak 21. 12. 2021. s početkom u 17 sati. Tadija Šišić: sad sam dovoljno vidio u aktualnom satu, ne znam što će se promijeniti do utorka, kako će se surađivati. Ako nekih velikih primjedbi nema, svoj stav o proračunu izrekli su već i predsjednica i Rajko i neki od nas, one floskule da nije razvojan ne prolaze, u datom trenutku je najbolje mogući, do utorka nećemo nešto posebno napraviti, barem što se proračuna tiče. Već smo iznijeli neke stavove. Ankica Rosandić- ja isto želim da se održi danas, ne vidim svrhe odgađati po pitanju proračuna. Vijećnici glasuju za prijedlog te većinom od 7 glasova ZA (od ukupno 13 nazočnih vijećnika) prihvaćaju prijedlog da se sjednica sada prekine te nastavi s radom u utorak 21. 12. 2021. u 17 sati u istom prostoru. Budući da su svi vijećnici nazočni, svi se smatraju obaviještenima i pozvanima te im se neće upućivati poseban poziv.

Sjednica je time prekinuta u 18, 35.

Drugi dio, odnosno nastavak sjednice započeto je 21. prosinca 2021. godine u 17, 05 u općinskoj vijećnici. Predsjednica Slavica Miličić pozdravlja nazočne na početku drugog dijela 5. sjednice te se pristupa utvrđivanju kvoruma.

NAZOČNI VIJEĆNICI: Rajko Obradović, Milorad Stanisavljević, Jovica Ilić, Rade Dubajić, Luka Radusin, Boban Brkić, Tadija Šišić, Dajana Šušnja Jasenko, Ružica Tulumović, Zlatko Burić, Viktor Kupčak, Slavica Miličić, Ankica Rosandić. Nazočno je svih 13 vijećnika, postoji kvorum za održavanje sjednice i donošenje odluka.

OSTALI NAZOČNI: općinski načelnik Robert Juko, zamjenik općinskog načelnika iz reda pripadnika srpske nacionalne manjine Nebojša Rađenović, pročelnica Jedinstvenog upravnog odjela Općine Gračac Bojana Fumić, službenice Svjetlana Valjin, Nikolina Benić i Anka Šulentić, direktor trgovačkih društava Gračac čistoća i Gračac vodovod i odvodnja, Marko Gale.

Sjednica se nastavlja radom po utvrđenim točkama dnevnog reda.

**Ad/1** Prijedlog Proračuna Općine Gračac za 2022. godinu i Projekcije za 2023. i 2024. godinu. Predlagatelj je općinski načelnik. Ispred predlagatelja izvjestitelj je Nikolina Benić: Proračun je planiran u iznosu od 34.192.529,00 kuna. Planirani projekti su prijevoz, obnova zgrade općine, poduzetnički inkubator, izgradnja javne rasvjete Velika Popina-Gornji i Donji Labusi, most Kusac, sanacija i uređenje ulica, poučni put Zrmanja, izgradnja seljačke tržnice Gračac, sanacija nerazvrstanih cesta, punionica električnih vozila, sanacija cesta Srb, proširenje javne rasvjete Gračac, sanacija gubitaka na vodovodima, izrada dokumentacije za izgradnju nogostupa, projekt izgradnje svlačionica i tribina, ulaganje u objekte vrtića, javni radovi. Prijava za raspravu nema. Pristupa se razmatranju amandmana. Dva amandmana uputila je nezavisna vijećnica Slavica Miličić, a četiri amandmana SDSS-a i DSS-a. Svi amandmani dostavljeni su u pisanom obliku. Pristupa se izlaganju i raspravi o amandmanima.

Slavica Miličić čita i obrazlaže prvi amandman kojim predlaže da se iznos od 150 tisuća kuna iz prihoda od prodaje nefinancijske imovine namijenjen za gradnju seljačke tržnice prebaci na poduzetnički inkubator i zonu, novi iznos bi bio ukupno 210 tisuća kuna, uz naziv Poduzetnički inkubator i poduzetnička zona. Na rang listi projekt je drugi ispod crte. Općina bi imala pravo na 100% financiranje jer je u prvoj skupini po nerazvijenosti, nisu potrebna dodatna sredstva. Ružica Tulumović: prije nekoliko dana pitali ste ima li Općina za to što se planira gotove projekte, postavljam protupitanje: da li Vi znate za što bi još tih 150 tisuća kuna utrošili, imate li Vi projekt za to? Slavica Miličić: trebalo bi ih utrošiti onako kako sam opisala, barem za prvu godinu, takve zgrade je neprofesionalno u takvom stanju promovirati nekom ulagaču. Tamo je nered, pokidane letve, sve je devastirano, da ne propada općinsko vlasništvo, moglo bi se ponuditi ulagačima ako bi bila dobra infrastruktura. Načelnik: šteta što je došlo do ove faze da propada. Slavica Miličić- sve slikati prije i poslije, sve transparentno. Načelnik- svi smo ovdje za to da se ta Hidra riješi, nije se trebalo to ni dozvoliti, naložio sam redaru da s tim ljudima razgovara i iseli ih do

Slavica Miličić- ja vjerujem da ćete Vi to i provesti. Tadija Šišić: to što je projekt ispod crte ne znači da ipak neće proći, mislim da nam je to svima bitan projekt. Tko će izraditi studiju za poduzetnički inkubator? Slavica Miličić- u proračunu u 150 tisuća kuna za projektnu dokumentaciju ima jedan dio koji će biti slobodan za izradu dokumentacije. Tadija Šišić: a tko će raditi, tko će sanirati krovište? Slavica Miličić- ima krovopokrivača ovdje koji mogu to napraviti, ne bi bile velike cifre, staviti letve, popraviti crijep. Što se tiče neprihvatljivih troškova, zna se dogoditi da nakon pisanja projekta dođe do npr. rasta cijena za jedan određeni dio, no neprihvatljivi troškovi su greške kod projektnog tima, kada se ne čitaju upute. Svjetlana Valjin- koje reference Vi imate za EU infrastrukturne projekte? Slavica Miličić- radimo EU projekte, infrastrukturne ne. Svjetlana Valjin- građevinski projekti se rade prema dozvoli, a projekti prema uputama EU. Postoje dijelovi građevinskog projekta koji su obavezni prema nacionalnom zakonodavstvu, prema Zakonu o gradnji, ali na EU natječajima nisu prihvatljivi. Projektna dokumentacija za građevinsku dozvolu mora imati sve prema Zakonu o gradnji, neki od tih uvjeta nisu prihvatljivi troškovi za njih. Nepredviđeni su oni koji se dogode tijekom gradnje, nekad je povećanje cijene, nekad vantroškovnički radovi, nadzor utvrdi da je nešto nužno, npr. naišlo se na arheološke iskopine ili veliku stijenu, komad kamena koji ne može ručno ukloniti nego mora na neki drugi način, to su prihvatljivi troškovi, ali nisu predviđeni. Što se tiče same provedbe još ne znamo da li će ih biti, kad bude pokrenuta javna nabava, moramo imati sredstva i za to. I neprihvatljivi troškovi moraju ući u nabavu. Nitko se neće javiti za nabavu ako će kao izvođač snositi te troškove, ionako je problem naći izvođače. Dobro razmislite da li ćete blokirati taj projekt. Slavica Miličić- male su šanse da prođe, ali ako prođe, ima rebalans. Tadija Šišić- građevinska dozvola za projekt je već izdana. Važan je i žalosno bi bilo da se cijela država bori za te projekte, a mi ne. Što se tiče obrazloženja inkubatora, to je u redu. Rade Dubajić- u Srbu bi neka nadstrešnica trebala, barem da se ljudi imaju gdje skloniti kad prodaju. Načelnik- ne prihvaćam predloženi amandman, neka ide na glasovanje. Vijećnici s 13 glasova ZA, nitko protiv, nitko uzdržan (od ukupno 13 nazočnih vijećnika)- jednoglasno, usvajaju predloženi amandman Slavice Miličić.

Prvi amandman SDSS-a i DSS-a: Rajko Obradović- predlažu se Izmjene tekućeg projekta- nabava službenog vozila- od planiranih 245.000,00 kuna 50.000,00 raspodijeliti na aktivnost stipendiranja studenata, tako da ta aktivnost iznosi 300.000,00 kuna i 50.000,00 kuna na aktivnost sufinanciranja prijevoza pitke vode, tako da ista iznosi 80.000,00 kuna. Načelnik- da ste napravili zaseban amandman za studente, prihvatio bih, žao mi je što nije odvojen iz ovoga. Što se tiče pitke vode, imate li iz ijedne godine podatak koliko je utrošeno, predlažete podizati, a nemate podatak. Ove godine, osim onog što ja odobravam, iz Zadarske županije smo dobili još 30 tisuća, nismo sve utrošili. Jedan od razloga je što nemamo niti vozača, tražio sam i intervenciju županije i vojske. DVD može voziti samo sanitarnu vodu. Kupovali smo i vodu u bocama u trgovini i dostavljali ljudima. Zna i Nebojša, zajedno smo to rješavali. Mislim da je 30 tisuća sasvim dovoljno, osim ako bi trebali sredstva i za one koji dobivaju milijunske iznose poticaja. Rajko Obradović- ova sredstva se lako mogu prenamijeniti. Načelnik- ja bih izlobirao za cisternu, sad smo je zatražili. Rajko Obradović- non stop se to spominje, tko to ovdje dobiva višemilijunske poticaje, ne dobivaju svi. Načelnik- ima na internetu. Ja tražim svakoga prije nego odobrim pomoć podatke Porezne uprave. Ima slučajeva, tata ima 500 ovaca i poticaje, sin je na socijali i traži vodu. Jovica Ilić- netko ima novaca, ali nema gdje nabaviti. Načelnik: što se tiče automobila, već smo razgovarali, nećemo sigurno toliko utrošiti, ali kako objasniti 22 tisuće utrošene na popravke. Osobno, uopće nisam ljubitelj automobila. Tadija Šišić- mislim da smo zadnji puta o tome, čisti populizam. Ja bih kao i načelnik prebacio sve na studente ili na vodu, ali zašto bi netko, npr. Rade ili Boban bio degutantan kad dođe sa svojim autom, iritira one koji nemaju. Neka se onda plaća održavanje i kvarovi. Bojana Fumić- amandman nije jasan, što sa ostatkom iznosa od nabave službenog vozila? Rajko Obradović: 145 tisuća kuna bi ostalo za nabavku auta. Rade Dubajić- za tu vodu slušam, treba razlučiti da li se vozi za osnovne životne potrebe ili za stoku. Onaj tko ima stoku, on mora predvidjeti sredstva i za to, država ga dobro plaća. Zakupljuje se šumarijska zemlja za 400 kuna, a dobije 2200 kuna. Načelnik: ne prihvaćam amandman u ovakvom obliku, neka se glasuje. Vijećnici s 8 ZA, nitko protiv, 5 uzdržanih (od ukupno 13 nazočnih vijećnika)-većinom glasova, usvajaju predloženi amandman vijećnika s liste SDSS-DSS.

Drugi amandman SDSS-a i DSS-a: Luka Radusin- predlaže se preraspodijeliti ukupan iznos od 110 tisuća s aktivnosti odvoza biootpada na aktivnost održavanja nerazvrstanih cesta, što smatraju prioritetnijim. Bojana Fumić- upozoravam vijećnike da postoje određena ograničenja u predlaganju amandmana. Jedno od zakonskih ograničenja odnosi se na to da prijedlozi ne smiju biti na teret već ranije preuzetih obveza, što smatram da bi ovdje bio slučaj. Kolegica će dalje objasniti, nema veze sa Gračac čistoćom, ako to mislite. Svjetlana Valjin: radi se o obvezi ugovorenoj još 2018. godine s Fondom za zaštitu okoliša i energetsku učinkovitost, sklopila je bivša načelnica. Ugovorom za nabavku spremnika za prikupljanje otpada, koji obavlja čistoća, dobili smo i kante za biootpad. Kante se dijele, do siječnja će biti gotovo. Po završetku tog projekta i reciklažnog dvorišta preuzeli smo ugovaranjem tih sredstva s Fondom i obvezu da ćemo za biootpad direktno s oporabiteljem biootpada do završetka projekta ugovoriti odvoz. Temeljem toga je 2018. načelnica dala i odgovarajuću izjavu. Gračac čistoća nema niti po tabeli obavezu zbog pravilnika. Obvezali su općine i gradove da se izvrši javna nabava za odvoz biootpada dok zadnja kontrola ne dođe. Ovaj iznos je izračunat prema odvozu biootpada koji se sad odvozi na Kljakovaču. To moramo nabaviti u 2022. godini. Ako to ne provedemo, dobit ćemo korekciju i vraćati kante. Rajko Obradović: gdje su te kante? Svjetlana Valjin- dijele se, neke su već podijeljene. Rajko Obradović u ime predlagatelja amandmana izjavljuje da isti povlači.

Treći amandman SDSS-a i DSS-a: Jovica Ilić- predlaže se izmjena kod aktivnosti održavanje javnih zelenih površina, smanjenje s 550 tisuća na 400 tisuća, a da se tih 150 tisuća preusmjeri na aktivnost održavanja nerazvrstanih cesta. Načelnik- ako bude suša, manje ćemo kositi, više će trebati za vodu i obrnuto. Ne prihvaćam, neka ide na glasovanje. Jovica Ilić- ceste su u katastrofalnom stanju. Kako se dobije izračun od 0,50 kuna po metru kvadratnom? Načelnik- cjenik Čistoće. Jovica Ilić- 1 hektar 7000 kuna. Kakve su to neuređene zelene površine? Svjetlana Valjin- uređena je npr. park, a neuređene su neke šikare koje je teže održavati. Jovica Ilić- gore u naselju 1 malčer može sve bez problema riješiti. Mogu i zaposlenici javnih radova. Načelnik- oni ne smiju motorne pile, trimere ni slično, ako nemaju položeno. Jovica Ilić- 18 tisuća kuna po hektaru neuređene površine. Načelnik- za nešto što ne ide s flaksom, treba drugim načinima. Marko Gale- to su stari cjenici, mi ne naplaćujemo po kvadratu, nego po radnom satu. Ružica- 18 tisuća kuna, godišnje ili? Jovica Ilić- neuređena površina po hektaru. Tadija Šišić- hektar je hektar, ali nije svaki isti, možda ćemo u određenom trenutku reći da je i to malo, ako dobijemo i nove uposlenike i bude više radnih sati. U Mazinu je bila državna cesta država uz sva lobiranja nije se uspjela dovesti u red da se normalno vozi, onda su je prebacili na županijske ceste, ovaj predviđeni iznos za ceste jedan je od najboljih i najvećih. Jovica Ilić- zadnjih 20 godina nisam dobio ni kamion materijala na put? Načelnik- kod mene niste tražili. Jovica Ilić- prije 5-6 godina jesam. Nekad je nerazvrstana, nekad poljski put. Nema tih Zorića, postoje Bajići. Zašto ste zabijali plastike za snijeg ako nitko nikada ne očisti. Marko Gale- čisti se. Načelnik- nisam imao informaciju ako me niste kontaktirali. Tko od vas zna za Točak, Glogovo, koja je cesta prohodna tamo. Svjetlana Valjin- kad ste bili u stambeno- komunalnom, ja sam tu već 25 godina, niste nikada bili. Jovica Ilić- bila je neka druga cura. Luka Radusin- na koji način zaustaviti rušenje puteva od sportskih motora? Put kod moje stare kuće prema Dubokom dolu je u pitanju. Načelnik- ako nismo nadležni, obavještava se Županijska uprava za ceste ili tko je već drugi nadležan. Neka se glasuje o amandmanu. Vijećnici s 12 ZA, nitko protiv, 1 uzdržan (od ukupno 13 nazočnih vijećnika)-većinom glasova, usvajaju predloženi amandman vijećnika s liste SDSS-DSS.

Četvrti amandman SDSS-a i DSS-a kojim se predlaže cjelokupni iznos 300.000,00 kuna električne energije vodocrpilišta preusmjeriti na aktivnost održavanja nerazvrstanih cesta. Milorad Stanisavljević- praksa je zadnjih 4-5 godina, svi kao potrošači plaćali smo paušal vode koji je porastao s 4 na 12, a ljudi s kanalizacijom plaćaju 39 kuna paušal, imamo oko 1000 potrošača i dobijemo mjesečno dovoljno za tu energiju. Načelnik- netko će to morati platiti, po meni, Svjetlana Valjin: radi se o zadnjih 8 godina otkad je vodovod da se na taj način nabavlja električna energija za sve pumpe. Po nalogu revizije prebacili smo svu imovinu i sustave odvodnje na vodovod. Vrlo vjerovatno da će vodovod stupiti u aglomeraciju na nivo županije, da li će to 2023. zaživjeti ili ne, vidjet ćemo. Ispravni način bi bio da bi morao preuzeti svoje troškove, jer je to revizorski ispravno. No, imamo tehnički problem, javne nabave traju po 3 mjeseca, nabava je već u fazi, već je obavljeno prethodno savjetovanje. Ako ne napravimo nabavu, morat ćemo uzeti skuplju struju. Započeli smo već, imamo obvezu. Ako budu morali oni, bojim se da će nastati gubitak pa ćemo to morati pokriti kroz subvenciju ili će platiti svi građani povećanjem cijena. Mislim da ovo nije trenutak nego što napraviti u budućnosti. Milorad Stanisavljević- to je priča već 15 godina o spajanju vodovoda. Svjetlana Valjin- možda treba za 2023. razmišljati da se radi na taj način, da nam ne bude prigovora. Slavica Miličić- da li imamo kakve posljedice? Svjetlana Valjin- proći će 1. 3. do kad imamo ugovor, onda će morati preko Elektre Gospić, koja je skuplja. Viktor Kupčak- prije 8 godina kad smo razgovarali o subvenciji te struje, ovaj sustav vodovoda je jako dugačak, troškovi su takvi kakvi jesu, kad smo prije razgovarali o tome, htjeli smo razgovarati o subvenciji da ne plaćaju stanovnici, u povijesti komunalno je propalo, a mi moramo biti odgovorni prema tim ljudima. Doći ćemo za par mjeseci do poskupljenja, dugoročno. Trebamo razgovarati kako to riješiti, ali da u ovom trenutku to ne diramo. Svjetana Valjin- Elektra isporučuje po najvišoj tržišnoj cijeni. HEP OPERATOR pribavlja od vanjskih dobavljača na 5 godina i dobije povoljnije uvjete. Kad se radi nabava, oni otprilike unaprijed znaju koliko mogu ugovoriti i tu dobiju povoljnije cijene. Jednom nam se desilo da smo zakasnili, u ta dva mjeseca imali smo račun koliko inače imamo za 4 mjeseca. Milorad Stanisavljević- kada onda na vodovod? Svjetlana Valjin- do početka 2023. godine bit ćemo opskrbljeni, do tada treba to riješiti. Milorad Stanisavljević u ime predlagatelja amandmana isti povlači. Nikolina Benić- trošak el. energije zadnjih godina smanjen je za sigurno 200 tisuća kuna zbog telemetrije. Svjetlana Valjin- i kod rasvjete, zbog led rasvjete, a sada ima puno rasvjetnih mjesta. I oni će to morati planirati, inače ne mogu niti pokrenuti nabavu. Rajko Obradović- povlači se amandman.

Drugi amandman vijećnice Slavice Miličić: predlažem da se kapitalna pomoć s projekta nabave opreme trgovačkom društvu Gračac čistoća 370 tisuća kuna preraspodjeli kod nabave službenog vozila, odnosno da se planira nabava prijevoznog sredstva za 370 tisuća kuna. Iz godine u godinu daju se kapitalna ulaganja, to je praksa bila kad su tek osnovani, međutim, kako vrijeme ide, ti iznos su redoviti, prošle godine nije nešto, ovih 370 je u redu ako se to refundira kroz najam, inače nije u redu. Da li se može tako, ako se umanje troškovi rasvjete, ako je to glavni cilj, onda bi to trebalo biti vidljivo u proračunu. Ako će se i kupiti kamion s korpom onda može neki poduzetnik vršiti samo usluge. Rasprava: Rade Dubajić- kako sam ja shvatio, kooperant bi mogao to iznajmiti. Svjetlana Valjin- ne može tako, imamo Zakon o komunalnom gospodarstvu, jedan od načina je djelatnost obavljati kao javna ustanova ili pogon, što nemamo, kroz vlastito trgovačko društvo, koje imamo, pogledajte odluku o komunalnim djelatnostima, mi svake godine sklapamo ugovor, iako su naši, ali direktno, rasvjetu do sada nismo, potrebna je adekvatna oprema, kadrovi. Zbog toga smo uvijek sklapali ugovor, tvrtka Pectus, koji još uvijek traje po starom zakonu. Po novom zakonu ide koncesija, obavlja se javna nabava. U lipnju je istek ugovora, do kada se mora ili provesti javna nabava koncesije ili promijeniti odluka i povjeriti Gračac čistoći. U međuvremenu ćemo imati problem ukoliko to ne riješimo. Ta prijelazna varijanta u zakonu nije utemeljena. Ove godine državna revizija radila je reviziju provedbe zakona o komunalnom gospodarstvu, imamo samo tri preporuke, jedan od najboljih nalaza u Zadarskoj županiji, kad su uvidjeli stanje na terenu došli su do zaključka da je koncesija najgora varijanta. Zlatko Burić- ne može se svakome dati da radi s time, mora imati odgovarajuću struku. Bojana Fumić- to nije uslužna komunalna djelatnost, nego djelatnost koja se po zakonu obavlja za održavanje javne komunalne infrastrukture, financira se iz proračuna. Nikolina Benić- u stavci rasvjete nije sve održavanje, preko 400 tisuća kuna je sama električna energija za rasvjetu, nije sve u tome, više od pola iznosa nije održavanje. Rade Dubajić- ako zaradi cca 300 tisuća kuna tvrtka iz Šibenika, je li izvodljivo da se naši osposobe za tu komunalnu djelatnost? Načelnik- mora se proširiti djelatnost, nabaviti ta korpa, kadar, mogli bi raditi čak i manja proširenja rasvjete. Svjetlana Valjin- kad netko prijavi redaru kvar, obećaju doći pa ne dođu po 2 mjeseca, ovako bi naši išli na teren odmah. Slavica Miličić izjavljuje da povlači ovaj amandman.

Rajko Obradović moli pauzu u 18,50. S radom se nastavlja u 19,15. Svi vijećnici su nazočni. Rajko Obradović- pokazali smo dobru volju, povukli 2 od 4 amandmana. Naš zahtjev je da se uvede skupština za Čistoću, da ne bude prikazano da se troši 300 zapravo 100 tisuća. Tražimo odgodu za ponedjeljak, 27. 12. Načelnik- da bude netko, ali skupština ili kontrola? Rajko Obradović- da bude načelnik, zamjenik i predsjednica vijeća. Načelnik- hajdemo iz stranaka. Da li tražite većinu ili nadzor? Milorad Stanisavljević- većina onda ne može bez Vas. Dajana Šušnja Jasenko: imate predstavnika ispred manjine, imate vijećnika, imate nezavisnih, hajdemo pošteno ili nikako. Postoje revizija i kontrole, hajdemo predstavnika iz svake političke stranke i iz svih partnera i predstavnika svih. Rajko Obradović- promijenite onda poslovnik da ne saziva samo načelnik. Dajana Šušnja Jasenko- skupština nema veze s proračunom. Ankica Rosandić- ovo je samo ucjena. Dajana Šušnja Jasenko - to nema veze s proračunom, znam na što ciljaš. Bojana Fumić- predsjednica bi trebala voditi računa da se raspravlja o temi, ovo nije tema. Općina je jedini član društva i osnivač, načelnik imenuje predstavnike, ali bez obzira bio on sam ili više predstavnika, odluke se donose jedinstveno. Ukoliko je za neku odluku skupštine potrebna za provedbu ovjera kod javnog bilježnika, svi oni moraju ići. Ovo nikako nije tema, trudimo se sve pripremiti i odraditi, mogu se samo nadati da se nitko ne razboli, da stignemo napraviti sve što treba, ali ovo su očigledno neke političke igre i nešto drugo. Dajana Šušnja Jasenko- mi se tu već dugo nadmudrujemo, imamo građane. Ovdje smo da donesemo proračun za dobrobit ljudi, sitni interesi su mi već preko glave. Prva ja živim u stanu koji je kadrovski, šest godina tražim kuću. Stan ne mogu otkupiti, nije etažirana zgrada niti ucrtana. Postoje puno veći problemi. Rajko Obradović- mi smo tu da kontroliramo sredstva. Načelnik- tražite kontrolu ili? Rade Dubajić- možemo li kao članovi skupštine dobiti npr. radni nalog. Dajana Šušnja Jasenko- i ti i svi. Tadija Šišić- prošlo je takvo vrijeme kad se radio isti nalog dva puta i naplatio, to se radilo zna se u čije doba. Slavica Miličić- donačelnik nije dobio informaciju. Načelnik- bio je kod mene zahtjev, trebao se obratiti Čistoći. Nebojša Rađenović- a tko je osnivač Čistoće? Rajko Obradović povlači zahtjev za odgodu. Pristupa se usvajanju konačnog prijedloga Proračuna za 2022. s projekcijama 2023. do 2024. s usvojenim amandmanima. Vijećnici glasuju s 10 ZA, nitko protiv, 3 uzdržana (od ukupno 13 nazočnih vijećnika)- većinom glasova donose

**Proračun Općine Gračac za 2022. godinu i Projekcije za 2023. i 2024. godinu**

 koji se prilaže i sastavni je dio ovog zapisnika.

U 19, 30 vijećnici Jovica Ilić, Milorad Stanisavljević i Rajko Obradović te zamjenik načelnika iz reda pripadnika srpske nacionalne manjine, Nebojša Rađenović odlaze sa sjednice. Nakon toga nazočno je 10 od 13 vijećnika, postoji kvorum.

**Ad/2** Prijedlog Odluke o izvršavanju Proračuna Općine Gračac za 2022. godinu

Luka Radusin se ispričava, ali mora na posao te odlazi u 19, 33. Nakon toga nazočno je 9 od 13 vijećnika, postoji kvorum. Ispred predlagatelja, općinskog načelnika, Nikolina Benić ukratko iznosi sadržaj prijedloga odluke, konstrukcija ista kao prijašnjih razdoblja samo je ukupni iznos sukladno Proračunu. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Odluku o izvršavanju Proračuna Općine Gračac za 2022. godinu**

 koja se prilaže i sastavni je dio ovog zapisnika.

**Ad/3** Prijedlog Programa održavanja komunalne infrastrukture na području Općine Gračac za 2022. godinu. Ispred predlagatelja, iznosi Svjetlana Valjin: pisani materijali su dostavljeni, u odnosu na njih načelnik predlaže izmjene obzirom na amandmane uz koje je usvojen Proračun, inače standardno. Nikolina Benić: u čl. 3. stavka održavanja nerazvrstanih cesta povećava se za 150.000,00 kuna, a smanjuje održavanje javnih zelenih površina za isti iznos; isto tako u čl. 4. u dijelu održavanja nerazvrstanih cesta iznos se povećava za 150.000,00 kuna, a smanjuje održavanje javnih zelenih površina za isti iznos. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Program održavanja komunalne infrastrukture na području Općine Gračac**

 **za 2022. godinu**

 koji se prilaže i sastavni je dio ovog zapisnika.

**Ad/4** Prijedlog Programa građenja komunalne infrastrukture na području Općine Gračac za 2022. godinu. Svjetlana Valjin ispred predlagatelja: u odnosu na dostavljeni prijedlog, načelnik predlaže izmjene obzirom na amandmane uz koje je usvojen Proračun. Iznos za gradnju seljačke tržnice umanjuje se za 150.000,00 kuna, a poduzetnički inkubator mijenja naziv u poduzetnički inkubator i poduzetnička zona te se uvećava za 150.000,00 kuna. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Program građenja komunalne infrastrukture na području Općine Gračac**

 **za 2022. godinu**

 koji se prilaže i sastavni je dio ovog zapisnika.

**Ad/5** Prijedlog Programa utroška sredstava šumskog doprinosa za 2022. godinu. Ispred predlagatelja ukratko obrazlaže Svjetlana Valjin. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Program utroška sredstava šumskog doprinosa za 2022. godinu**

 koji se prilaže i sastavni je dio ovog zapisnika.

**Ad/6** Prijedlog Plana utroška sredstava od prodaje obiteljske kuće ili stana u državnom vlasništvu na potpomognutom području Općine Gračac u 2022. godini

Ispred predlagatelja ukratko obrazlaže Svjetlana Valjin. Kao u pisanom prijedlogu, 140 tisuća kuna, izgradnja javne rasvjete Velika Popina, Gornji i Donji Labusi. Problem je s materijalom iz Kine zbog pandemije, inače već je nabava obavljena, izgradnja počinje. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Plan utroška sredstava od prodaje obiteljske kuće ili stana u državnom vlasništvu na potpomognutom području Općine Gračac u 2022. godini**

 koji se prilaže i sastavni je dio ovog zapisnika.

**Ad/7** Prijedlog Programa utroška sredstava naknade za zadržavanje nezakonito izgrađene zgrade u prostoru za 2022. godinu. Ispred predlagatelja Svjetlana Valjin: sve manje je ima, od nje planiramo izradu elaborata prometne regulacije kada se radi neki novi projekt, policija nam ponekad traži. Prijava za raspravu nema. Vijećnici s 8 ZA, 1 protiv, nitko uzdržan (od ukupno 9 nazočnih vijećnika)- većinom glasova donose

**Program utroška sredstava naknade za zadržavanje nezakonito izgrađene zgrade u prostoru za 2022. godinu**

 koji se prilaže i sastavni je dio ovog zapisnika.

**Ad/8** Prijedlog Programa utroška sredstava od zakupa, prodaje, prodaje izravnom pogodbom, privremenog korištenja i davanja na korištenje izravnom pogodbom i naknade za promjenu namjene poljoprivrednog zemljišta u vlasništvu Republike Hrvatske za 2022. g.

Svjetlana Valjin ispred predlagatelja: vjerovatno će biti povećanja, planira se utrošiti na sanaciju poljskih puteva. Često su i nerazvrstane ceste poljski putevi. Nekada i mostići. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Program utroška sredstava od zakupa, prodaje, prodaje izravnom pogodbom, privremenog korištenja i davanja na korištenje izravnom pogodbom i naknade za promjenu namjene poljoprivrednog zemljišta**

 **u vlasništvu Republike Hrvatske za 2022. g.**

 koji se prilaže i sastavni je dio ovog zapisnika.

**Ad/9** Prijedlog Socijalnog programa Općine Gračac za 2022. godinu

Anka Šulentić obrazlaže ispred predlagatelja: osim onih stavki za koje je zakonom predviđena obveza donošenja programa, programom predviđamo i druge oblike. Sličan je kao i do sada, osim što smo povećali naknade na novorođenčad na način da naknada za svako dijete iznosi 6.000,00 kuna. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Socijalni program Općine Gračac za 2022. godinu**

 koji se prilaže i sastavni je dio ovog zapisnika.

**Ad/10** Prijedlog Programa javnih potreba u sportu Općine Gračac za 2022. godinu

Anka Šulentić ispred predlagatelja: 190 tisuća kuna ide na natječaj, 70 tisuća za ostale aktivnosti koje provodi Odjel odnosno Općina. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Program javnih potreba u sportu Općine Gračac za 2022. godinu**

 koji se prilaže i sastavni je dio ovog zapisnika.

**Ad/11** Prijedlog Programa javnih potreba u školstvu, predškolskom odgoju i obrazovanju za 2022. godinu. Anka Šulentić ispred predlagatelja objašnjava. Nikolina Benić: u odnosu na dostavljeni prijedlog, načelnik predlaže izmjene obzirom na amandmane uz koje je usvojen Proračun. U čl. 5. točka 3. povećava se iznos stipendiranja studenata za 50.000,00 kuna tako da ukupno iznosi 300.000,00 kuna. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Program javnih potreba u školstvu, predškolskom odgoju i obrazovanju**

 **za 2022. godinu**

 koji se prilaže i sastavni je dio ovog zapisnika.

**Ad/12** Prijedlog Programa javnih potreba u kulturi i religiji Općine Gračac za 2022. godinu

Anka Šulentić ispred predlagatelja: tu je knjižnica, manifestacije, udruge idu na natječaje, donacije vjerskim zajednicama. Slavica Miličić- da li se može tu staviti neka kategorija za ekologiju i životinje. Anka Šulentić- u ovaj program ne. Slavica Miličić- na tom planu se treba raditi, okoliš i zaštita životinja. Bojana Fumić- možda otvoriti kao poseban program u proračunu. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Program javnih potreba u kulturi i religiji Općine Gračac za 2022. godinu**

 koji se prilaže i sastavni je dio ovog zapisnika.

**Ad/13** Prijedlog Odluke o raspoređivanju sredstava političkim strankama i nezavisnim vijećnicima Općinskog vijeća u 2022. godini. Bojana Fumić ispred predlagatelja: standardno, sukladno zakonskoj obvezi, još uvijek su žene podzastupljeni spol te je tu iznos nešto veći. Rade Dubajić- bit ću protiv, stranke se trebaju same financirati. Vijećnici s 8 ZA, 1 protiv, nitko uzdržan (od ukupno 9 nazočnih vijećnika)- većinom glasova donose

**Odluku o raspoređivanju sredstava političkim strankama i nezavisnim vijećnicima Općinskog vijeća u 2022. godini**

 koja se prilaže i sastavni je dio ovog zapisnika.

**Ad/14** Prijedlog Programa javnih potreba za obavljanje djelatnosti HGSS, Stanice Zadar, za 2022. godinu. Bojana Fumić: također zakonska obveza, oni nam dostavljaju plan za svaku godinu, na našem području djeluje HGSS Stanica Zadar. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Program javnih potreba za obavljanje djelatnosti HGSS, Stanice Zadar, za 2022. godinu**

 koji se prilaže i sastavni je dio ovog zapisnika.

**Ad/15** Prijedlog Plana djelovanja u području prirodnih nepogoda za područje Općine Gračac za 2022. godinu. Anka Šulentić objašnjava: zakonom propisana obveza donošenja, plan djelovanja ujedno sadrži i evidentirane nepogode koje mogu nastati na našem području. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Plan djelovanja u području prirodnih nepogoda**

**za područje Općine Gračac za 2022. godinu**

 koji se prilaže i sastavni je dio ovog zapisnika.

**Ad/16** Prijedlog Godišnjeg plana razvoja sustava civilne zaštite Općine Gračac za 2022. godinu s financijskim učincima za razdoblje 2022.-2024. Anka Šulentić objašnjava: uz Proračun usvaja se i ovaj godišnji plan. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Godišnji plan razvoja sustava civilne zaštite Općine Gračac**

**za 2022. godinu s financijskim učincima za razdoblje 2022.-2024.**

 koji se prilaže i sastavni je dio ovog zapisnika.

**Ad/17** Prijedlog Analize stanja sustava civilne zaštite na području Općine Gračac u 2021.

Anka Šulentić obrazlaže: nismo imali nekih situacija, osim što je stožer zbog covid-a radio u kontinuitetu. Prijava za raspravu nema. Vijećnici s 9 ZA, nitko protiv, nitko uzdržan (od ukupno 9 nazočnih vijećnika)- jednoglasno donose

**Analizu stanja sustava civilne zaštite na području Općine Gračac u 2021.**

 koja se prilaže i sastavni je dio ovog zapisnika.

Završeno u 20,05.

**ZAPISNIČAR: PREDSJEDNICA:**

**Bojana Fumić, mag. iur. Slavica Miličić**